text: Tidligere EuroPark-boss bag p-firma
  03 august 2012 kl. 15.31
  Per Moesgaard fra Vejle har stiftet parkeringsselskabet Onepark. Han blev ellers fyret i juni fra EuroPark Danmark.
  Nu vil han til at uddele parkeringsbøder igen efter afskedigelsen som administrerende direktør i EuroPark Danmark af parkeringsselskabets tyske ejere, Apcoa. Det skriver Vejle Amts Folkeblad fredag.
  
  Det er dét jeg kan 
  Onepark kommer til at konkurrere med EuroPark, Q-Park og Green-Park.
  Per Moesgaard bekræfter overfor Vejle Amts Folkeblad, at han har stifter Onepark.
  - Jeg har været beskæftiget i denne branche siden 1995. Det er dét, jeg kan, siger han til avisen.
  
  Norsk ejer
  Per Moesgaard har etableret firmaet i samarbejde med det selskab, der frem til 2004 ejede EuroPark, norske Indigo Invest Groups.
  Bestyrelsesformanden i Per Moesgaards nye parkeringsselskab er således norske Snorre Osfald Bentsen. Med i bestyrelsen er dennes søn, Kenneth Bentsen.
  
  P-huse og p-anlæg 
  Snorre Osfald Bentsen trådte ud af EuroParks direktion i forbindelse med Indigo Invest Groups salg af Europark til parkeringsselskabets nuværende ejere.
  Indigo Invest Group driver i dag parkeringshuse i Finland, Tallin i Estland, Riga i Litauen og i Polen, ligesom de også ejer stribevis af store parkeringsanlæg.
  